Γεράσιμος Σιάσος

Ο **Γεράσιμος Σιάσος** (Θεσσαλονίκη, 1979) είναι Έλληνας καθηγητής καρδιολογίας και Πρύτανης του Εθνικού και Καποδιστριακού Πανεπιστημίου Αθηνών από την 1η Σεπτεμβρίου 2023.  

Στο παρελθόν έχει διατελέσει Επισκέπτης Καθηγητής στην Ιατρική Σχολή του Πανεπιστημίου Χάρβαρντ  (2015-2016), Πρόεδρος και Αναπληρωτής Πρόεδρος της Ιατρικής Σχολής Πανεπιστημίου Αθηνών (2019 – 2023) και Πρόεδρος των Πανεπιστημιακών Νοσοκομείων «Αρεταίειο» και «Αιγινήτειο» (2019-2021). Εργάζεται στη Γ΄ Πανεπιστημιακή Καρδιολογική Κλινική στο Γενικό Νοσοκομείο Νοσημάτων Θώρακος «Η ΣΩΤΗΡΙΑ». 

## Βιογραφικά Στοιχεία
Ο Γεράσιμος Σιάσος γεννήθηκε το 1979 στη Θεσσαλονίκη και σπούδασε στην Ιατρική Σχολή του Εθνικού και Καποδιστριακού Πανεπιστημίου Αθηνών. Ολοκλήρωσε την ειδίκευσή του στην Καρδιολογία στην Α΄ Καρδιολογική Κλινική, στο Γενικό Νοσοκομείο Αθηνών «Ιπποκράτειο». Έχει πραγματοποιήσει μεταπτυχιακές σπουδές στις «Μονάδες Εντατικής Θεραπείας - Καρδιολογική Νοσηλευτική» στο Πανεπιστήμιο Αθηνών και στη «Διοίκηση Μονάδων Υγείας» στο Ελληνικό Ανοικτό Πανεπιστήμιο. 

Υπήρξε επισκέπτης Επίκουρος Καθηγητής στην Ιατρική Σχολή του Πανεπιστημίου Χάρβαρντ στο Νοσοκομείο Brigham and Women’s, Cardiovascular Division, Boston, MA (2015-2016), και επιστημονικός συνεργάτης στο Harvard-MIT Biomedical Engineering Center, Massachusetts Institute of Technology, Cambridge, MA (2015-2017). Έκτοτε, παραμένει επιστημονικός συνεργάτης του Vascular Profiling Research Group στο ίδιο νοσοκομείο. 

Διετέλεσε Πρόεδρος και αναπληρωτής Πρόεδρος της Ιατρικής Σχολής Αθηνών (2021-23 και 2019-21 αντίστοιχα) και Πρόεδρος των Πανεπιστημιακών Νοσοκομείων «Αρεταίειο» και «Αιγινήτειο» το διάστημα 2019-2021. Από το 2018 έως σήμερα διευθύνει τη Μονάδα Καρδιάς και Διαβήτη στην Α΄ Καρδιολογική Κλινική στο ΓΝΑ «Ιπποκράτειο» και στη Γ΄ Καρδιολογική Κλινική της Ιατρικής Σχολής Αθηνών στο ΓΝΝΘΑ «Η Σωτηρία». Από το 2017 συμμετείχε στην εγκατάσταση της Γ΄ Καρδιολογικής Κλινικής στο ΓΝΝΘΑ «Η Σωτηρία», έχοντας καθήκοντα Αναπληρωτή Διευθυντή. Είναι ιδρυτής και τέως πρόεδρος της Ομάδας Εργασίας «Καρδιά και Διαβήτης» της Ελληνικής Καρδιολογικής Εταιρείας. 

Από την 1η Σεπτεμβρίου 2023, είναι ο Πρύτανης του Εθνικού και Καποδιστριακού Πανεπιστημίου Αθηνών, διαδεχόμενος τον Αθανάσιο Δημόπουλο.

## Έρευνα
Η έρευνα του Γεράσιμου Σιάσου επικεντρώνεται στη μοριακή καρδιολογία, στον σακχαρώδη διαβήτη, στην αγγειακή παθοφυσιολογία, στη μελέτη του ενδοθηλίου και στους μηχανισμούς της αθηρωμάτωσης.

Το βιογραφικό του διαθέτει περισσότερες από 430 δημοσιεύσεις μετά από κρίση (peer-review) σε διεθνή επιστημονικά περιοδικά υψηλού κύρους όπως ενδεικτικά τα: *Journal of the American College of Cardiology*, *International Journal of Cardiology*, *Current Medicinal Chemistry*. Είναι επί επτά έτη Section Editor για τα Καρδιαγγειακά Νοσήματα στο διεθνές επιστημονικό περιοδικό *Current Medicinal Chemistry* (impact factor: 4.740). Τα περιοδικά στα οποία έχει δημοσιευθεί το έργο του είχαν συνολικό δείκτη απήχησης (impact factor) μεγαλύτερο από 2.000, ενώ το δημοσιευμένο έργο του έχει λάβει περισσότερες από 23.000 αναφορές (citations) στη διεθνή βιβλιογραφία (h-index 70). Το συγγραφικό του έργο, μεταξύ άλλων, περιλαμβάνει την επιμέλεια και σύνταξη 20 βιβλίων και συγγραμμάτων καρδιολογίας. 

## Παραπομπές


## Πηγές
* https://www.uoa.gr/to_panepistimio/chairetismos_toy_prytani
* https://gerasimossiasos.gr/
* https://scholar.google.com/citations?user=JgajjmUAAAAJ&hl
* https://pubmed.ncbi.nlm.nih.gov/?term=siasos|title=siasos

Κατηγορία:Έλληνες καρδιολόγοι
Κατηγορία:Απόφοιτοι της Ιατρικής Σχολής του Εθνικού και Καποδιστριακού Πανεπιστημίου Αθηνών